北京送孫曼叔屯田權三司開坼司
作者：蘇轍
朝代：宋

paragraphs: 人生不願才，才士困奔走。
君爲大農屬，求暇更能否。
自我遊魏博，相識恨未久。
誰言但傾蓋，信有勝白首。
清晨坐風觀，落日語凉牖。
棋精動如律，弓健不論斗。
旁觀我不能，晤語君見受。
秋風起沙漠，凄雨濕征袖。
送行欲汲汲，富貴恐君後。
將去聊遲遲，已遠悲朋友。